《施衢州除浙西提刑以诗寄饯三首 其三》
宋代·赵蕃

我客怀玉山，有如梓与桑。地故隶江东，与衢盖邻疆。

自公剖符来，亦既阅雨霜。非惟衢人安，我民亦小康。

去年旱无收，闾里惊欲惶。匪藉衢粟输，乌能免流亡。

嗣闻被灾郡，诛赏率亦当。况于惠比境，于今见何尝。

事虽郁上闻，我民不公忘。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。